En data 26 de setembre de 2018, es publica al DOGC l'Ordre TSF/156/2018, de 20 de setembre, per la qual s'aproven les bases reguladores per a la concessió de subvencions del Programa Treball i Formació, modificada per l'Ordre TSF/115/2019, de 7 de juny.
El programa Treball i Formació contribueix a assolir els resultats definits per l'objectiu específic 8.1.5 del Programa Operatiu del Fons Social Europeu de Catalunya 2014-2020 (2014ES05SFOP007), tal com preveu la base 1 de l'annex 1 de l'Ordre TSF/156/2018, de 20 de setembre, és a dir, millorar l'ocupabilitat de les persones en situació d'atur o d'inactivitat, especialment d'aquelles amb més dificultats d'accés al mercat laboral, i ho fa mitjançant les entitats beneficiàries que determina la base 3 de l'annex 1 de l'Ordre esmentada.
Aquestes entitats beneficiàries són per una banda, les administracions locals de Catalunya o els seus organismes autònoms o les entitats amb competència en matèria de polítiques actives d'ocupació, desenvolupament local i de promoció de l'ocupació, dependents o vinculades a aquelles, que es determinin a la convocatòria, i per una altra, les entitats sense ànim de lucre legalment constituïdes amb centre de treball a Catalunya.
S'ha detectat però, que les persones destinatàries d'aquest programa pateixen una alta vulnerabilitat social.
Així mateix, el temps de desconnexió del mercat laboral o la manca de competències per interpretar els entorns laborals són aspectes claus que, si no s'asseguren prèviament, poden dificultar una correcta integració en el mercat de treball i impedir una correcta adaptació al lloc de treball d'aquestes persones.
A més, a la vulnerabilitat social i a les mancances competencials de determinats col·lectius, cal afegir les dificultats que suposa la temporalitat i/o parcialitat involuntària de la població més jove, amb les dificultats que comporta per l'emancipació mitjançant l'accés a una ocupació de qualitat.
Obtenir un contracte laboral estable és especialment complex pels joves tutelats per l'Administració que volen integrar-se al mercat de treball, ja que han d'avançar el procés d'emancipació a la majoria d'edat, i resulta encara més difícil si la possibilitat d'assolir la condició administrativa per poder treballar passa únicament per obtenir un contracte laboral mínim de 12 mesos, com passa amb la població tutelada d'origen estranger.
Per facilitar la inserció de la població extremadament vulnerable que planteja l'Ordre, amb especial èmfasi per la població jove que ha de realitzar un procés d'emancipació amb 18 anys, i per tant necessita un abordatge integral des del primer moment, es valora la necessitat de facilitar una formació i una experiència laboral en un entorn protegit.
En aquest context, per afavorir la inserció de la població tutelada i extutelada, s'ha considerat imprescindible vetllar per facilitar una formació i una experiència laboral en aquest entorn protegit, així com preparar les persones joves abans de poder-se incorporar a un entorn productiu ordinari.
Per aquesta raó es considera oportú incorporar una nova tipologia d'entitat beneficiària a la base 3 de l'annex1 de l'Ordre TSF/156/2018, de 20 de setembre, com són les empreses d'inserció, les quals d'acord amb la Llei 27/2002, de 20 de desembre, sobre mesures legislatives per a regular les empreses d'inserció sociolaboral, duen a terme iniciatives que combinen la lògica empresarial amb metodologies que fan possible la inclusió en el mercat laboral d'aquest col·lectiu de persones joves tutelades i ex-tutelades.
Aquestes empreses d'inserció poden ser amb ànim de lucre o sense, i han de proporcionar a les persones treballadores, com a part de llurs itineraris d'inserció, processos personalitzats i assistits de treball remunerat, formació en el lloc de treball, habituació social i laboral i, si escau, serveis d'intervenció o mesures d'acompanyament social que permetin la seva posterior incorporació al mercat de treball ordinari.
Vistos els informes de l'Àrea Jurídica de Treball i Relacions Laborals i de la Intervenció Delegada, havent-ne informat prèviament al Consell de Direcció del Servei Públic d'Ocupació de Catalunya, a proposta de la persona titular de la Direcció del Servei Públic d'Ocupació de Catalunya i en ús de les facultats que em són conferides d'acord amb l'article 27.e.bis de la Llei 13/2015, del 9 de juliol, d'ordenació del sistema d'ocupació i del Servei Públic d'Ocupació de Catalunya; i l'article 12 de la Llei 13/1989, de 14 de desembre, d'organització, procediment i règim jurídic de l'administració de la Generalitat de Catalunya;
Es modifica la base 3 de l'annex 1 de l'Ordre TSF/156/2018, de 20 de setembre, que queda redactada de la manera següent:
a) Les administracions locals de Catalunya o els seus organismes autònoms o les entitats amb competència en matèria de polítiques actives d'ocupació, desenvolupament local i de promoció de l'ocupació, dependents o vinculades a aquelles que es determinin en la convocatòria.
b) Les entitats sense ànim de lucre legalment constituïdes amb centre de treball a Catalunya
c) Les empreses d'inserció acreditades i legalment constituïdes, amb centre de treball a Catalunya, d'acord amb la Llei 27/2002, de 20 de desembre, sobre mesures legislatives per regular les empreses d'inserció sociolaboral.
3.2 La resolució de convocatòria determinarà, per línia de subvenció, les entitats que, entre les anteriors poden participar així com els col·lectius de persones destinatàries.
3.3 Les entitats beneficiàries de l'apartat c) quedaran restringides a les línies de convocatòria que tinguin, com a col·lectiu de persones destinatàries, les persones joves tutelades o extutelades derivades dels serveis socials o dels serveis de tutela de l'Administració."
Es modifica l'apartat c del punt 1 de la base 4 de l'annex 1 de l'Ordre TSF/156/2018, de 20 de setembre, que queda redactat de la manera següent:
"c) En cas d'entitats sense ànim de lucre i d'empreses d'inserció, estar legalment constituïdes i inscrites en el registre corresponent."
Es modifica el punt 1 de la base 14 de l'Ordre TSF/156/2018, de 20 de setembre, que queda redactada de la manera següent:
14.1 El procediment de concessió de les subvencions regulades en aquesta Ordre és el següent:
a) Concurrència no competitiva per a:
- Les administracions locals amb una distribució territorial de les contractacions d'acord amb criteris territorials i d'atur de les persones destinatàries.
Es durà a terme aquest procediment quan la convocatòria vagi adreçada a un col·lectiu en concret i sigui possible determinar l'impacte al territori d'aquesta política activa d'ocupació.
- Les entitats sense ànim de lucre i les empreses d'inserció.
Es durà a terme aquest procediment quan la convocatòria vagi adreçada a un col·lectiu específic, però sense que es pugui garantir una distribució territorial.
b) Concurrència competitiva per a:
- Les entitats beneficiàries, ja siguin administracions locals, entitats sense ànim de lucre o empreses d'inserció.
Es durà a terme aquest procediment quan no hi hagi una distribució territorial i no es pugui garantir l'impacte, però hi hagi elements diferenciadors del projecte, ja sigui per la situació sòcio-econòmica del territori o per la situació familiar i social de les persones a participar.
En tots els procediments, les accions de formació van associades als contractes concedits."
Les subvencions atorgades abans de l'entrada en vigor d'aquesta Ordre es continuaran regint per les bases reguladores a l'empara de les quals es van atorgar.
Barcelona, 25 de febrer de 2020